WeChat

**WeChat** (, բառացիորեն՝ «միկրոհաղորդագրություն»), տեքստային և ձայնային հաղորդագրությունների փոխանցման համար բջջային կապի համակարգ, որը մշակվել է չինական Tencent ընկերության կողմից. առաջին անգամ թողարկվել է 2011 թվականի հունվարին։

Հավելվածը հասանելի է Android, BlackBerry, Windows Phone, Symbian օպերացիոն համակարգով աշխատող հեռախոսներում։ Բացի այդ, գործում է վեբ ինտերֆեյս համակարգչի համար  (Windows և OS X, որոնք, սակայն, պահանջում են սմարթֆոնում ծրագրի ներբեռնում նույնականացման համար, մինչդեռ նման հնարավորությունը հասանելի է միայն Android, iOS և Windows Phone օգտագործողներին): 2013 թվականի դրությամբ WeChat-ում գրանցվել է 300 միլիոն օգտատեր․ դրանցից 70 միլիոնը՝ Չինաստանի սահմաններից դուրս։ 2018 թվականին WeChat-ի ակտիվ օգտատերերի թիվը գերազանցել է 1 միլիարդը, իսկ 2019 թվականին նրանց թիվն արդեն 1,151 միլիարդ էր։

WeChat-ի առաջարկվող ֆունկցիաներն են տեքստային հաղորդագրությունները, ձայնային հաղորդագրությունների փոխանցումը, բազմաթիվ հասցեատերերին հաղորդագրություններ ուղարկելը, լուսանկարներ և տեսանյութեր տարածելու հնարավորությունը։ Օգտատերերը կարող են Bluetooth-ի միջոցով կոնտակտներ փոխանակել, և ցանկության դեպքում տարբեր եղանակներով պատահական, անծանոթ մարդկանց հետ կապեր հաստատել։ Ծառայությունը ինտեգրված է սոցիալական ցանցերի հետ, ինչպիսիք են Facebook-ը և Tencent QQ-ն։ Կա լուսանկարները զտիչներով մշակելու և դրանց վրա գրություններ ավելացնելու ֆունկցիա, WeChat-ում հասանելի է նաև մեքենայական թարգմանության ծառայությունը։

WeChat-ը Հնդկաստանում մասսայականացվում է Ibibo խաղային կայքի միջոցով, որի բաժնեմասը պատկանում է Tencent ընկերությանը։

WeChat ծրագրում կարելի է իրականացնել դրամական գործարքներ, ներքին վճարային համակարգը կոչվում է WeChat Pay։ Հետաքրքրական է, որ 2016 թվականի Չինական Նոր տարում ավելի շատ գործարքներ են իրականացվել, քան PayPal վճարային համակարգը անցած ամբողջ 2015 թվականի ընթացքում։ 2010-ականների կեսերից WeChat-ն ավելի ու ավելի է օգտագործվում Չինաստանում հաշվարկների և գնումների համար։ Առկա է վճարման երկու եղանակ․ WeChat դրամապանակի միջոցով և WeChat-ին կցված բանկային քարտի միջոցով։ Այս գործողությունների համար օգտագործվում է եզակի QR-կոդ, որը տրվում է WeChat-ում գրանցված յուրաքանչյուր օգտատերի։ Վճարումը կատարվում է վաճառողի կամ գնորդի QR-կոդի սկանավորման միջոցով, որից հետո մուտքագրվում է գաղտնաբառը և տեղի է ունենում գումարի փոխանցում։

Չինական բազմաֆունկցիոնալ WeChat հարթակի հիմնական առավելություններ են վճարման հնարավորությունը և օպտիմիզացված կայքերի և ծառայությունների փոխարինումը բջջային սարքերի համար։ Փոքր և միջին բիզնեսները կարիք չունեն առցանց կայքեր ստեղծելու, քանի որ WeChat-ը բիզնեսի համար դարձել է ընկերության առցանց ներկայացուցչական հարթակ։ Առաջարկում է մինի կայքեր, որոնք հեշտ է ստեղծել, քանի որ բարձր տեխնոլոգիական հմտություններ չեն պահանջվում։ WeChat-ը դարձել է էլեկտրոնային առևտրի հարթակ, որը հատկապես հարմար է իր ինտեգրված վճարային ծառայությամբ։ WeChat-ը՝ որպես սոցիալական ցանց, օգնել է կամրջել բիզնեսի և հասարակության միջև եղած անջրպետը։ Նշվում է, որ բազմաթիվ գործառույթների ինտեգրումը, որոնք աշխատում են միասին և լրացնում են միմյանց, WeChat-ը դարձնում են օգտատերերի համար առավելագույնս հարմար։ Երբ օգտատերերը բաժանորդագրվում են պաշտոնական հաշվին, նրանք ստանում են այդ հաշվի կողմից խթանվող կոնտենտ։ Օգտատերերը կարող են ապրանքներ գնել կամ գումար ուղարկել։ Այսպիսով, հաշվի բաժանորդագրությունը բացում է հնարավորությունների աշխարհի հետ և խթանում է փոխգործակցություն WeChat-ի հետ սերտորեն կապված ընկերությունների հետ։

WeChat-ի ֆունկցիոնալությունը զգալիորեն ընդլայնվել է 2018 թվականին, հատկապես նույնականացված օգտատերերի համար։ Այժմ WeChat-ը կարող է օգտագործվել Չինաստանի և Մակաոյի/ Հոնկոնգի միջև սահմանը հատելիս ինքնությունը հաստատելու համար (անձնագիրն այս դեպքում պետք չէ ներկայացնել)։

## Պատմություն
WeChat-ը որպես նախագիծ սկսվել է Գուանչժոուի Tencent հետազոտությունների և նախագծերի կենտրոնում 2010 թվականի հոկտեմբերին։ Հավելվածի սկզբնական տարբերակը ստեղծվել է Ալեն Ճանի կողմից և անվանվել է Weixin (微信) Tencent ընկերության գործադիր տնօրեն Մա Հուատենի կողմից և գործարկվել է 2011 թվականին։ Չինաստանի կառավարությունը սկսել է ակտիվորեն աջակցել Չինաստանի էլեկտրոնային առևտրի շուկայի զարգացումը 12-րդ հնգամյա ծրագրում (2011-2015)։

Weixin-ը հիմնադրվել է 1990 թվականին։ 2012 թվականին, երբ օգտատերերի թիվը հասել է 100 միլիոնի, Weixin-ը միջազգային շուկայի համար վերանվանվել է WeChat։

2016 թվականին WeChat-ն ուներ ամսական ավելի քան 889 միլիոն ակտիվ օգտատեր։ 2019 թվականի դրությամբ WeChat-ի ամսական ակտիվ օգտատերերի թիվը հասել է 1 միլիարդի։ WeChat Pay վճարային համակարգի գործարկումից մեկ տարի անց՝ 2013 թվականին, ամսական ակտիվ օգտագործողների թիվը հասել է 400 միլիոնի, որոնց 90%-ը գտնվում է Չինաստանում։ Facebook Messenger-ը և WhatsApp-ը 2016 թվականին ամսական ունեին մոտ մեկ միլիարդ ակտիվ օգտվող, բայց նրանք չէին առաջարկում WeChat-ում առկա այլ ծառայությունների մեծ մասը։ WeChat-ի սոցիալական մեդիայի գովազդի եկամուտները 2017 թվականի երկրորդ եռամսյակում կազմել են մոտ 0,9 միլիարդ ԱՄՆ դոլար (6 միլիարդ յուան)՝ համեմատ Facebook-ի ընդհանուր 9,3 միլիարդ ԱՄՆ դոլարի եկամուտի հետ, որի 98%-ը գալիս է սոցիալական մեդիայի գովազդներից։ WeChat-ի լրացուցիչ ծառայությունների եկամուտները կազմել են 5,5 միլիարդ ԱՄՆ դոլար։

SimilarWeb-ի տվյալներով, WeChat-ը 2016 թվականին Չինաստանում եւ Բութանում հաղորդագրությունների փոխանակման համար ամենատարածված հավելվածն էր։

## Մարքեթինգ
### Արշավներ
2016 թվականի արշավի ընթացքում օգտատերերը կարող էին վճարովի լուսանկար վերբեռնել «Moments»-ում, իսկ մյուս օգտատերերը կարող էին վճարել՝ լուսանկարը տեսնելու և մեկնաբանելու համար։ Լուսանկարները ջնջվում էին ամեն գիշեր։

### Համագործակցություններ
WeChat-ը 2014 թվականին Burberry-ն համագործակցել է WeChat-ի հետ վերջինիս համար իր սեփական ծրագրերը ստեղծելու համար, որոնք նվիրված են 2014 թվականի աշնանը թռիչքուղու ցուցադրմանը՝ օգտվողներին տրամադրելով ուղիղ հեռարձակում ցուցադրություններից։ WeChat-ը օգտագործել է Մայքլ Քորսի մեկ այլ ապրանքանիշ՝ թռիչքուղու ցուցադրությունների ուղիղ հեռարձակման, իսկ ավելի ուշ՝ «Chic Together WeChat campaign» լուսանկարչական մրցույթ անցկացնելու համար։

2016 թվականին L'Oréal China-ն համագործակցել է Պապի Ծյանի հետ՝ իր արտադրանքը խթանելու համար։ Ավելի քան մեկ միլիոն մարդ դիտել է նրա առաջին տեսահոլովակը, որում գովազդում է L'Oreal ընկերության MG կոսմետիկ ապրանքանիշը։

2016 թվականին WeChat-ը համագործակցել է իտալական 60 ընկերությունների հետ (WeChat-ի գրասենյակը է ունեցել Միլանում), որոնք կարողացել են վաճառել իրենց ապրանքներն ու ծառայությունները չինական շուկայում՝ առանց Չինաստանում բիզնես վարելու լիցենզիա ստանալու անհրաժեշտության։ 2017 թվականին Tencent-ի եվրոպական տնօրեն Անդրեա Գիզոնին ասել է, որ աշխարհի շքեղ բրենդների 95 տոկոսը օգտագործում է WeChat-ը։

2020 թվականին Burberry-ն և WeChat-ը համատեղ նախագծել են Շենժենում Burberry խանութի դիզայնը։ Burberry-ն ունի նաև հավելված, որը թույլ է տալիս հաճախորդներին թվային կերպով փոխգործակցել խանութի հետ։

## Քննադատություն
### Պետական դիտարկում և հետախուզական տվյալների հավաքագրում
WeChat-ը գործում է Չինաստանից՝ համաձայն չինական օրենսդրության, որը ներառում է գրաքննության խիստ դրույթներ և գաղտնալսման արձանագրություններ։ Նրա մայր ընկերությունը պարտավոր է տվյալները տրամադրելու Չինաստանի կառավարությանը՝ համաձայն Չինաստանի ինտերնետային անվտանգության և ազգային հետախուզության մասին օրենքների։ WeChat-ը կարող է մուտք գործել տեքստային հաղորդագրություններ և տրամադրել իր օգտագործողների տեղեկամատյանները և տեղադրության պատմությունները։ WeChat-ի մասսայականության շնորհիվ Չինաստանի կառավարությունը մեսենջերն օգտագործում է որպես տվյալների աղբյուր Չինաստանում զանգվածային վերահսկողության համար։

Տարածաշրջաններ, ինչպիսիք են Հնդկաստանը, Ավստրալիան, ԱՄՆ-ը և Թայվանը, վախենում են, որ հավելվածը տարբեր պատճառներով կարող է վտանգ ներկայացնել ազգային կամ տարածաշրջանային անվտանգության համար։ 2013 թվականի հունիսին հնդկական հետախուզական գործակալությունը մտահոգություն է հայտնել WeChat-ի օգտագործման անվտանգության վերաբերյալ։ Հնդկաստանում քննարկվել է WeChat-ի արգելափակման հարցը՝ իր օգտվողներից չափազանց շատ անձնական տեղեկություններ և տվյալներ հավաքելու հնարավորության պատճառով։ Թայվանում օրենսդիրները մտահոգված էին, որ մասնավոր հաղորդագրությունների հնարավոր բացահայտումը սպառնալիք է տարածաշրջանային անվտանգության համար։

## Հարթակներ
Ներկայումս WeChat-ը հասանելի է միայն Android և iOS օպերացիոն համակարգերով աշխատող բջջային հեռախոսների համար։ Մինչև 2017 թվականը հավելվածը համատեղելի էր Blackberry, Windows և Symbian հարթակների հետ, սակայն 2017 թվականից ի վեր, ցածր արտադրողականության պատճառով, WeChat-ը դադարեցրել է հավելվածի աշխատանքը այդ օպերացիոն համակարգերի համար։

Հավելվածն ունի *desktop* տարբերակ, որն աշխատում է MacOS-ով և Windows-ով։ Սակայն հաշիվ մուտք գործելու համար պահանջվում է նույնականացում բջջային հեռախոսից։

## Ծանոթագրություններ

## Արտաքին հղումներ
* 
* Install WeChat for PC Windows 

Կատեգորիա:Չինական ապրանքանիշներ
Կատեգորիա:Անդրոիդի ծրագրային ապահովում
Կատեգորիա:IOS-ի ծրագրային ապահովում
Կատեգորիա:Բջջային հեռախոսների ծրագրային ապահովում
Կատեգորիա:Սոցիալական ցանցեր
Կատեգորիա:Չինաստանի ընկերություններ
Կատեգորիա:2011 հիմնադրումներ Ասիայում